tartuNLP/wikipedia-smugri-20251201 huggingface dataset:
George de Relwyskow

George Frederick William De Relwyskow (18. kesäkuuta 1887 Kensington, Lontoo – 9. marraskuuta 1943 Burma) oli brittiläinen painija.
Lontoon Kensingtonissa valkovenäläiseen perheeseen syntynyt George de Relwyskow voitti 21-vuotiaana olympiakultaa 1908 Lontoon olympialaisissa vapaapainin 66,6 kilogramman painoluokassa. Samoissa kisoissa hän lisäksi sijoittui hopealle 73 kilogramman painoluokassa.
Joidenkin lähteiden mukaan De Relwyskow toimi ensimmäisen maailmansodan aikaan Britannian armeijan lähitaistelukouluttajana. Sodan jälkeen hän jatkoi painiuraansa ja julkaisi teoksen "My Simple Way to Health", jossa hän kertoo harjoitusmetodeistaan. Toiseen maailmansotaan hän osallistui vapaaehtoisena, ja toimi aseettoman taistelun kouluttajana muun muassa Kanadassa erityiskoulutusyksikössä. Hän kuitenkin kaipasi toimintaa ja tahtoi taistelutilanteisiin. Palattuaan Britanniaan hänet lähetettiin Kaukoitään, jossa hän kuoli sotilastehtävissä.
Guils de Cerdanya

Guils de Cerdanya () on kunta Baixa Cerdanyan comarcassa, Gironan maakunnassa, Katalonian itsehallintoalueella, Espanjassa. Kunnan pinta-ala on 22 neliökilometriä ja asukkaita siellä on 479 (2009). Väestötiheys on 21,8 as/km².
Guils de Cerdanyan naapurikunnat ovat Puigcerdà kaakossa, Bolvir etelässä ja Ger lännessä. Koillisessa kunta rajautuu Ranskaan kuuluvaan Pyrénées-Orientalesin departementtiin.
Asutuskeskukset.
Guils de Cerdanyan asutuskeskukset ja niiden väkiluvut vuonna 2007:
Dirty Work

Dirty Work on The Rolling Stonesin vuonna 1986 julkaistu albumi. Sen tunnetuin kappale on cover ”Harlem Shuffle”. Levyllä esiintyy nimekkäitä vierailevia muusikoita, kuten Jimmy Page ja Tom Waits. "Dirty Work" on myös yhtyeen viimeinen albumi, jolla soittaa yhtyeen pitkäaikainen sessio- ja kiertuemuusikko Ian Stewart. Hän kuoli sydänkohtaukseen joulukuussa 1985.
Rumpali Charlie Watts kärsi 1980-luvun puolivälin aikoihin huume- ja alkoholiongelmasta, jonka vuoksi hän ei pystynyt osallistumaan äänityksiin täysipainotteisesti. Tästä syystä albumilla soittavat rumpuja Wattsin lisäksi sessiomuusikot Anton Fig ja Steve Jordan. Lisäksi kappaleessa ”Sleep Tonight” rumpuja soittaa yhtyeen kitaristi Ron Wood.
Batyskafi

Batyskafi ( (syvyys) ja "skaphos" (alus)) on Auguste Piccardin kehittämä itsenäisesti sukeltava, moottoroitu syvänmeren sukellusalus.
Rakenne.
Suurikokoinen kelluketankki on täytetty bensiinillä, joka on helposti saatavilla oleva paineenkestävä kellutusneste. Bensiinin paineenkestävyyden ansiosta kelluketankki on rakenteeltaan kevyt, veden paineen kohdistuessa bensiiniin. Kelluvuutta on helppo säätää päästämällä säätötankkeihin bensiiniä raskaampaa vettä. Sen miehistötilana on kelluketankin alle kiinnitetty batysfääri.
Sukellettaessa batyskafin ilmasäiliöihin päästetään vettä, mutta suuret sukellussyvyydet estävät paineilman käytön sukellusveneitten tapaan sukelluksista nousemiseksi. Tämän vuoksi batyskafi on varustettu painolastina toimivilla rautahaulisäiliöillä, joista lasketaan pois nousuun vaadittava määrä hauleja. Tätä säädellään sähkömagneeteilla, jotka sähkövian sattuessa lakkaavat toimimasta ja alus nousee automaattisesti pintaan painolastin valuessa painovoiman vaikutuksesta ulos säiliöistä. Aluksen työntömoottoreina on akkukäyttöiset sähkömoottorit. 
Historia.
Auguste Piccard rakennutti 1946–1948 Belgiassa ensimmäisen batyskafin, "FNRS-2":n ("Fonds National de la Recherche Scientifique"). Piccardin toinen batyskafi oli 1953 vesillelaskettu "Trieste", jonka Yhdysvaltain laivasto osti 1958. Jacques Piccard ja luutnantti Don Walsh laskeutuivat 1960 aluksella Mariaanien haudan syvimpään kohtaan, 10 911 metrin syvyyteen.
Wolfman Jack

Wolfman Jack (oik. Robert Smith, 21. tammikuuta 1938 New York, New York – 1. heinäkuuta 1995) oli yhdysvaltalainen DJ.
Smith aloitti uransa radiossa virginialaisella WYOU-AM-radioasemalla nimellä "Daddy Jules". Siirtyessään Shreveportiin KCIJ-asemalle Louisianaan hän vaihtoi nimekseen "Big Smith". Siellä ollessaan hän loi itselleen "Wolfman Jackin" karheaäänisen hahmon.
1960-luvun puolessavälissä Wolfman siirtyi meksikolaiselle XERF-AM-asemalle. XERF-AM:n ja myöhemmin XERB-AM:n suuritehoisten lähettimien ansiosta lähetykset olivat kuultavissa lähes koko Yhdysvaltojen lounaisosassa.
Wolfman Jack palasi Yhdysvaltoihin 1969 KDAY -asemalle Los Angelesiin. Seuraavana vuonna hän aloitti Yhdysvaltain armeijan AFRTS:n ("United States Armed Forces Radio and Television Service") kanssa yhteistyön, joka jatkui vuoteen 1986 asti. Vuonna 1972 Wolfman siirtyi WNBC:lle New Yorkiin.
Wolfman Jack esiintyi myös elokuvissa, ja hänellä oli muun muassa rooli George Lucasin elokuvassa American Graffiti.
Häneltä on ilmestynyt myös muutama albumi, esim. vuonna 1975 "Fun &amp; Romance" (Columbia KC 33501). Albumilla vierailevia muusikoita ovat Jeff Baxter ja Jim Hodder (molemmat entisiä Steely Danin jäseniä), Steve Cropper, Venetta Fields, Danita Jones ja Clydie King.
Wolfman Jack valittiin Radio Hall of Fameen vuonna 1996.
Terminologia

Terminologia tai terminologiaoppi on tieteenala, joka tutkii erikoiskielten käsitteitä, termejä ja termistöjä. "Terminologia"-sanaa käytetään usein myös viittaamaan tiettyyn erikoisalaan kuuluvien termien joukkoon eli "termistöön", ja siksi synonyyminä käytetään myös nimitystä "terminologiaoppi". "Termi" on jollakin erikoisalalla yleiskäsitteen nimityksenä käytettävä kielellinen ilmaus. Termi voi olla esimerkiksi sana, sanaliitto tai lyhenne.
Yleisen terminologian teorian perustajana pidetään itävaltalaista tiedemiestä Eugen Wüsteriä, joka tutki vuonna 1931 julkaistussa väitöskirjassaan sähkötekniikan termistön standardisointia. Nykyaikaisen soveltavan terminologian perusteoksena pidetään Wüsterin luentoihin perustuvaa teosta Einführung in die allgemeine Terminologielehre.
Terminologian tutkimus Suomessa.
Suomessa sanastotyötä tehdään mm. 1970-luvulla perustetussa Sanastokeskuksessa. Terminologista tutkimusta tehdään yliopistojen kieliaineissa ja erityisesti käännöstieteessä. Esimerkiksi Vaasan yliopiston viestintätieteiden laitoksella Teknisen viestinnän maisteriohjelmassa on Terminologian suuntautumisvaihtoehto ja Helsingin yliopiston suomen kielen maisteriohjelmassa on Sanaston ja terminologian erikoisala. Helsingin yliopistossa ylläpidetään myös Tieteen termipankkia.
Pekingin kansallinen vesiurheilukeskus

Pekingin kansallinen vesiurheilukeskus, lempinimeltään "vesikuutio", on Pekingin vuoden 2008 kesäolympialaisia varten rakennettu vesiurheilukeskus. Se sijaitsee Pekingin Olympic Greenissä. Vesikuutiota alettiin rakentaa 24. joulukuuta 2003. Vesikuution suunnitteli australialainen arkkitehtitoimisto PTW Architects. Pekingin olympialaisissa vesikuutiossa kilpailtiin uinnin, uimahyppyjen ja taitouinnin mestaruuksista.
Mittoja.
Vesikuution kokonaispinta-ala on 79 532 neliömetriä ja sisällä on 6 000 pysyvää ja 11 000 tilapäistä katsomopaikkaa.
Pasaati (kauppakeskus)

Pasaati on Kaakkois-Suomen kolmanneksi suurin kauppakeskus Kotkan keskustassa Kauppakadun, Kirkkokadun, Ruotsinsalmenkadun ja Keskuskadun rajaamassa korttelissa. Pasaati on Suomen 20. suurin kauppakeskus. Samalla paikalla toimi aiemmin Kotkan liikekeskus. Rakennustyöt aloitettiin joulukuussa 2004, ja avajaiset pidettiin marraskuussa 2006. Kauppakeskuksessa on muun muassa useita vaatekauppoja ja Yleisradion Kymenlaakson Radion toimitilat. Pasaatin rakentaminen maksoi noin 52 miljoonaa euroa. Kokonaisliikepinta-ala on noin 26 000 m². Rakennuksessa on kolme kerrosta. Keskuksen yhteydessä torin alla on toriparkki, johon mahtuu noin 500 autoa. Kauppakeskuksen yhteyteen on rakennettu asuintalo, jossa on 22 asuntoa.
Kauppakeskus Pasaatin omistaa Kauppakeskuskiinteistöjen FEA -rahasto. Kauppakeskuskiinteistöt osti Pasaatin 1. heinäkuuta 2008 tehdyllä kauppakirjalla yhteensä 67 miljoonalla eurolla Eteralta, Apteekkien eläkekassalta ja East Holding Oy:ltä.
Pasaatin johtajana alusta asti toiminut Kirsi Keskitalo ilmoitti siirtyvänsä vuoden 2009 keväällä Turkuun kauppakeskus Skanssin johtajaksi. Pasaatin seuraavana johtajana toimi Ari Soikkeli runsaan vuoden ajan, kunnes hän teki tilaa loppuvuodesta 2010 Markku Kososelle.
Ruumiinkuva

Ruumiinkuva on yksilön sisäinen käsitys omasta ruumiistaan ja sen toiminnoista ja ulkomuodosta. Se on minäkuvan osa-alue.
Ruumiinkuva alkaa muodostua tiedostamatta jo varhaisen lapsuuden hoivakokemusten kautta. Ruumiinkuva määrittää, kokeeko yksilö itsensä sopivankokoiseksi tai -näköiseksi, viehättäväksi tai kömpelöksi.
Ruumiinkuvan muutos nuoruuden kehitystehtävänä.
Puberteetin johdosta muuttuvan ruumiinkuvan, seksuaalisuuden ja seksuaalisen identiteetin jäsentäminen, eli oman seksuaalisen ruumiin haltuunotto on yksi nuoruuteen kuuluva kehitystehtävä, joka nuoren on ratkaistava saavuttaakseen itsenäisyyden.
Liikunnan vaikutus ruumiinkuvaan.
Liikunta auttaa ihmisiä muodostamaan käsitystä omasta kehosta ja sen toimivuudesta. Liikunta edistää kehon toimintaa. Positiivinen minäkuva on osa hyvää itsetuntoa. Ihmiset, jotka ovat tyytyväisiä ruumiinkuvaansa katsovat itseään mieluummin peilistä, kuin sellaiset, jotka ovat tyytymättömämpiä.
Vääristynyt ruumiinkuva.
Anabolisia steroideja käyttävillä kehonrakentajilla on usein ruumiinkuvan häiriöitä sekä hyvin stereotyyppinen ja suppea käsitys miehuudesta. Monet hormoneja syövistä voimailijoista kärsivät mm. käänteisestä anoreksiasta, jolloin mikään lihasmassa ei riitä vakuuttamaan kehon olevan tarpeeksi suuri. Vääristynyt ruumiinkuva on yleistä myös naisopiskelijoiden keskuudessa. Vuonna 2001 Suomen korkeakouluissa opiskelevista naisista melkein 40 prosenttia arvioi olevansa ylipainoisia, vaikka pituutta ja painoa suhteuttavalla indeksillä mitattuna ylipainoisia on vain reilut 13 prosenttia.
Espartohöyhenheinä

Espartohöyhenheinä eli espartoheinä eli alfaheinä eli halfaheinä ("Stipa tenacissima") on monivuotinen heinäkasvi, jota käytetään korien ja tekstiilien punomiseen ja paperin valmistukseen.
Espartohöyhenheinä kasvaa 40–70 senttimetriä korkeaksi. Sen tähkät ovat pitkät, ruskeansävyiset ja hiusmaiset.
Espartohöyhenheinä kasvaa Pohjois-Afrikassa ja Espanjan eteläosissa.
Espartohöyhenheinästä tehdään köysiä, koreja ja keveiden kenkien, "espadrillosten" pohjia. Siitä on tuotettu myös erittäin hyvälaatuista paperia. Sitä käytetään myös koristekasvina Suomessa asti.
Gadabuursi

Gadabuursi on pohjoissomalialainen klaani, joka on Dir-klaanin ala-klaani. Gadabuursit ovat Sheikh Samaroonin jälkeläisiä. 
Asuinalue kolmen maan alueella.
Gadabuursit asuvat nykyisin Somalian, Etiopian ja Djiboutin alueella. Gadabuursit ovat toiseksi suurin somaaliklaani Etiopiassa ja Djiboutissa. Yhtenä Dirin ala-klaanina, Gadabuursi on sukua Isaa-, Suhurre-, Abdalle-, Qubeys-, Biyomaal, Gaadsan, Gurgure- ja Isaaq-klaaneille. Poliittisesti klaania edustaa Somali Democratic Alliance puolue. Somalimaan nykyinen presidentti Dahir Rayale Kahin on Gadabuursi-klaanista. 
Gadabursin kuningaskunta.
"Gadabursin kuningaskunta" perustettiin 600 vuotta sitten. Kuningaskunta koostui sadan vanhimman komiteasta ja suvussa periytyvästä ugaasista (kuninkaasta). Sadan vanhimman komitea jakautui neljään alajaostoon, joissa kussakin oli 25 vanhimpaa:
Neljän komitean puhemiehistä käytettiin nimitystä "Afarta Dhadhaar", ja heidät valittiin kykyjensä mukaan. Sadan vanhimman komitealla ei ollut vakituista kokoontumispaikkaa, vaan se kokoontui siellä, missä ugaas sattui kulloinkin asumaan Abessiiniassa, Somaliassa tai nykyisen Djiboutin alueella. Gadabuursien ugaas ja sadan vanhimman komitea vastustivat aikoinaan brittiläisen imperialismin tuloa, mutta sopivat ehdoista, joilla brittiläisten laivasto voi käydä maissa. Myöhemmin erimielisyydet kasvoivat, ja brittiläiset juonittelivat ugaasia vastaan ja järjestivät vallankaappauksen, joka merkitsi kuningaskunnan romahdusta.
Gadabuursi-aakkosto.
Gadabuursi-aakkosto on yksi monistasomalian aakkostoista. Sen kehitti vuonna 1933 ugaas Abdurahman Sheikh Nuur. Gadabuursi-aakkostolla on kirjoitettu huomattava määrä kirjallisuutta ja qasida-runoutta. Aakkostoa käytti lähinnä ugaas ja hänen lähipiirinsä asuinalueellaan Pohjois-Somaliassa.
Hapro

Hapro eli tunturihapro ("Oxyria digyna") on kylmien alueiden ruohovartinen kasvi.
Hapro kasvaa pieninä tiiviinä tuppaina. Sen lehdet pysyvät tiukasti lähellä maanpintaa, kukkavarret nousevat 20 cm:n korkeuteen. Kukinto on punertava tähkä, ja muistuttaa minikokoista hevonhierakkaa.
Haproa kasvaa yleisesti Islannissa, Grönlannissa ja Skandinavian tunturialueella, sekä paikoin muualla arktisella alueella ja etelämpänä vuoristoissa kuten Alpeilla ja Pyreneillä.
Hapron lehdissä on oksaalihappoa ja C-vitamiinia. Saamelaiset ovat syöneet sitä vitamiinien takia. Hapron käyttöä viljelykasvina on tutkittu. Sitä voi käyttää salaateissa ja mausteena.
Al-Qatif

Al-Qatif () on kaupunki ja keidas ympäristöineen Saudi-Arabiassa, maan itäisessä Aš-Šarqiyyan provinssissa Persianlahden rannalla. Kaupungin väkiluku on kehittynyt Saudi-Arabian väestönlaskentojen mukaan seuraavasti: 98 920 (1992), 98 278 (2004) ja 118 327 (2010).
Kaupungin alla sijaitsee Al-Qatifin öljykenttä. Kaupungissa on öljyntuotantoon liittyviä tuotantolaitoksia, putkistoja ja laajoja työntekijöiden asuinalueita. Vuonna 1964 valmistunut laaja kasteluhanke muutti keitaan yhdeksi Saudi-Arabian laajimmista viljelyalueista, joka tuottaa taateleita, alfalfaa, hedelmiä ja vihanneksia.
Öljykenttien kehittäminen alkoi 1940-luvulla, jonka jälkeen kaupunki on menettänyt merkitystään läheiselle Dammamille.
Al-Qatifissa on tärkeä šiiakeskittymä.
Alice 19th

Alice 19th (ありす19th) on japanilaisen Yuu Watasen luoma 7-osainen mangasarja, jonka on englanniksi kustantanut Viz Media ja suomeksi Egmont kustannus.
Juoni.
Alice Seno vaikuttaa tavalliselta yläasteikäiseltä tytöltä. Hän on ihastunut vuoden vanhempaan poikaan nimeltä Kyô Wakamiya, johon hänen isosiskonsa, Mayura joka on samalla luokalla Kyôn kanssa, on myös ihastunut. Kaikki vaikuttaa tavalliselta koulutytön elämältä, kunnes Alice kohtaa mysteerisen ja maagisen jänistytön, Nyozekan, joka tietenkin muuttaa hänen elämänsä. Alicelle on juuri esitelty Lotis-sanojen voima, kun Mayura saa selville, että Alice on ihastunut myös Kyoon. Kun Mayura puhuu siskonsa kanssa, Alice lähettää Mayuran vahingossa ihmissydänten pimeimpään kolkkaan, josta Alice, Kyo ja heidän tukenaan oleva Nyozeka aikovat hakea hänet pois. Alicella ja Kyôlla on nyt vastuullaan koko maailman kohtalo, jonka pahojen maram-sanojen hallitsija yrittää syöstä kaaokseen. Mutta Alicen ja Kyôn ei onneksi tarvitse kantaa koko vastuuta yksin, heidän tuekseen nimittäin lähetetään Lotis-mestareita, jotka auttavat Alicea ja Kyôta pelastamaan maailman. Tästä alkaa rankka taistelu maram-sanoja ja pahuutta vastaan.
Hahmot.
Alice on sarjan 15-vuotias päähahmo. Hän on ihastunut Kyo Wakamiyaan joka on hänen siskonsa luokalla. 
Nyozeka on Alicen tapaama ihmisen muodossa oleva kani, joka auttaa Alicea uskomaan itseensä ja oppimaan Lotis-sanoja.
Mayura on Alicen vuotta vanhempi isosisko, joka on myös ihastunut Kyoon.
Buraidah

Buraidá, Buraidah tai Buraydah () on kaupunki ja keidas, nykyisin al-Qasimin provinssin pääkaupunki Saudi-Arabian keskiosien sisämaassa, linnuntietä noin 340 kilometriä pääkaupunki Riadista luoteeseen.
Buraidan väkiluku on kehittynyt Saudi-Arabian väestönlaskentojen mukaan seuraavasti: 248 636 (1992), 378 422 (2004) ja 467 410 (2010).
Kaupunki kontrolloi aikoinaan arabianhevosten vientiä ja pyrki monopoliasemaan kamelikaravaanien kauppareitillä Arabian niemimaalla. Nyttemmin keidas on maataloustuotantoaluetta, jossa on laajat taateli-, sitruuna-, ja appelsiiniviljelmät. Myös muita hedelmiä, samoin nautoja ja lampaita kasvatetaan suurilla koetiloilla.
Kaupungissa vallitsee aavikkoilmasto. Vuoden mittaan vuorokauden ylin lämpötila vaihtelee 19–43 °C:n välillä ja alin lämpötila 6–26 °C:n välillä. Viilein kuukausi on tammikuu ja lämpimin elokuu. Vuosittainen sadanta on noin 150 millimetriä. Sateisimmat kuukaudet ovat maaliskuu ja huhtikuu, joiden aikana sataa noin 50 millimetriä. Kesäkuun ja syyskuun välisenä aikana ei sada juuri lainkaan.
Isolaukku

Isolaukku ("Rhinanthus angustifolius", synon. "Rhinanthus serotinus") on näivekasveihin kuuluva yksivuotinen ruohovartinen kasvi, joka elää puoliksi loisena.
Isolaukku kasvaa 20–60 senttimetriä korkeaksi. Lehdet ovat nelisenttiset, suikeat. Kukassa keskimmäisenä on kirkkaankeltainen huulimainen kukka, jonka ylähuulessa on tummansininen juova, sen ympärillä on vihertävän vaaleankeltainen verholehtien muodostama pussi. Isolaukkua kasvaa niityillä ja tienvierillä.
Isolaukkua tavataan Pohjois- ja Keski-Euroopassa. Se on yleinen lähes koko Suomessa, mutta Lapissa se on harvinainen eikä sitä esiinny Käsivarressa.
Isolaukku jaetaan Suomessa kahteen alalajiin, jotka ovat niittyisolaukku ("Rhinanthus angustifolius" subsp. "grandiflorus"), joka on vallitseva luonnonvarainen alalaji, ja rikkaisolaukku ("Rhinanthus angustifolius" subsp. "apterus"), jota taas tavataan harvoin ja satunnaisesti.
Kuningas Fahdin kansainvälinen lentoasema

Kuningas Fahdin kansainvälinen lentoasema (; IATA: DMM, ICAO: OEDF) on 1999 valmistunut kansainvälinen lentoasema Dammamin lähistöllä Saudi-Arabiassa. Pinta-alaltaan se on maailman suurin lentokenttäalue. Kuningas Fahdin kansainvälisen lentoaseman kautta kulkee vuosittain yli 2,5 miljoonaa matkustajaa.
Dale McTavish

Dale McTavish (s. 28. helmikuuta 1972 Eganville, Ontario) on kanadalainen entinen jääkiekkoilija. McTavish edusti kolmen kauden ajan Saimaan Palloa kaudet (1997–1998 ja 1998–1999 sekä 2010–2011) ja yhden kauden verran Espoo Bluesia (). McTavish oli SM-liigan maalitilaston ykkönen kaudella , ja sai vuosittain jaettavan Aarne Honkavaara -palkinnon. McTavish on edustanut myös NHL-joukkue Calgary Flamesia yhdeksän ottelun verran ja pelannut Kanadan maajoukkueissa pelikausilla 1995–1996 sekä vielä 2007 Spengler Cupeissa. Kaudeksi McTavish palasi SaiPaan niin sanotulla artistisopimuksella; pelit hän aloitti SaiPan paidassa lokakuussa 2010. Kauden jälkeen hän lopetti aktiiviuransa. 
Muuta.
McTavishin poika Mason pelaa kaudella 2020–2021 lainalla Sveitsin National Liigassa EV Zugin joukkueessa. Myös vanhempi veli Darian on pelannut jääkiekkoa Kanadan juniorisarjoissa. Molemmilla pojilla on sekä Kanadan että Sveitsin kansalaisuus.
Latvian rautatieliikenne

Latvian rautateillä on käytössä 1 520 millimetrin raideleveys. Aikaisemmin Latviassa on ollut käytössä eri raideleveyksisiä rautateitä, kuten 1 435 mm:n normaaliraiteisia ja 750 mm:n kapearaiteisia rautateitä. Latvian rautatieyhtiö on Latvijas dzelzceļš (LDz). 
Matkustajaliikennettä hoitaa Pasažieru vilciens. Matkustajaliikenne on keskittynyt Riian ympärille, jossa ajetaan lähiliikennettä DR1A-dieselmoottorijunilla ja ER2-sähkömoottorijunilla. Maan sisäistä kaukoliikennettä on vain Riiasta Väinänlinnaan, Liepājaan, Ventspilsiin ja Rēzekneen. Ulkomaanliikennettä on Moskovaan, Pietariin, Vilnaan, Homeliin, Baranavitšyyn ja Simferopoliin. Ulkomaanreittejä hoitaa LDZ Cargo. Sähköistetyissä radoissa on 3 kV:n tasavirtajärjestelmä, mutta se aiotaan muuttaa 25 kV:n vaihtovirtajärjestelmäksi.
Bobby Jones (golfaaja)

Robert Tyre "Bobby" Jones Jr (17. maaliskuuta 1902 Atlanta, Georgia, Yhdysvallat – 18. joulukuuta 1971) oli yhdysvaltalainen amatöörigolfaaja. Hän voitti 7 major-turnausta, neljästi US Openin (1923, 1926, 1929 ja 1930) ja kolmesti British Openin (1926, 1927 ja 1930). Jones teki historiaa kaudella 1930 voittamalla molempien ammattilaisturnauksien lisäksi myös vastaavat amatööriturnaukset. Saavutusta kutsuttiin golfin Grand Slamiksi, ennen kuin kaksi major-turnausta, The Masters Tournament ja PGA Championship syrjäyttivät amatööriturnaukset. Kauden 1930 jälkeen Jones lopetti suoraan huipulta vain 28-vuotiaana.
Jonesilla diagnosoitiin selkäytimen rakkula vuonna 1948 ja hän viettikin loppuelämänsä pyörätuolissa. Bobby Jones menehtyi synnyinkaupungissaan Atlantassa vuonna 1971, ja hänet haudattiin Oakland Semeteryn hautausmaalle.
Sudan Airways

Sudan Airways (; IATA: SD, ICAO: SUD) on Sudanin kansallinen lentoyhtiö ja Arab Air Carriers Organizationin jäsen. Se perustettiin helmikuussa 1946, ja se aloitti toimintansa heinäkuussa 1947.
Yhtiön pääpaikka on Khartumin kansainvälinen lentoasema pääkaupunki Khartumissa. Kansainvälisiä lentoja tehdään Egyptiin, Etiopiaan, Jordaniaan, Keniaan, Libyaan, Qatariin, Saudi-Arabiaan, Syyriaan ja Arabiemiirikuntiin.
10. kesäkuuta 2008 Jordaniasta Sudaniin lähteneellä Sudan Airwaysin lennolla 109 tapahtui onnettomuus, jossa kuoli 30 ihmistä.
Laivasto.
Heinäkuussa 2016:
Tuomas Wäinölä

 Tuomas Valtteri Wäinölä (s. 29. joulukuuta 1976 Kauniainen) on suomalainen kitaristi. Hän on työskennellyt sessiomuusikkona ja soittanut useiden artistien albumeilla ja taustayhtyeissä. Wäinölä on soittanut muun muassa Mambassa, Nylon Beatissa, Jonna's Problemissa ja Kotipellossa sekä Paula Koivuniemen ja Agnes Pihlavan taustayhtyeissä. Vuosina 2013–2020 Wäinölä soitti Anssi Kelan yhtyeessä ja vuodesta 2013 on soittanut "The Voice of Finlandin" taustayhtyeessä. Vuodesta 2008 alkaen hän on ollut mukana myös Raskasta joulua -kiertueilla. 
Elokuussa 2011 ilmestyi Wäinölän ensimmäinen sooloalbumi "Human Being".
Marko Hietala julkaisi ensimmäisen sooloalbuminsa "Mustan sydämen rovio" 24. toukokuuta 2019, jolla hänen yhtyeessä soittavat rumpali Anssi Nykänen, kosketinsoittaja Vili Ollila ja kitaristi Tuomas Wäinölä.
Reijo Anttila (muusikko)

Reijo Anttila on suomalainen muusikko. Hän on vuodesta 1992 lähtien soittanut Mambassa kosketinsoittimia. Anttila on työskennellyt myös sessiomuusikkona ja säveltäjänä, sekä opettaa Helsingin Pop &amp; Jazz Konservatoriossa
Alex Party

Alex Party oli vuosina 1993–2000 toiminnassa ollut italialainen elektronista musiikkia esittävä yhtye. Yhtyeen muodostivat italialaiset veljekset Paolo ja Gianni Visnadi, DJ Alex Natale sekä vokalisti, laulaja ja lauluntekijä Shanie Campbell.
Yhtyeen yksi tunnetuimpia kappaleita on vuonna 1994 julkaistu "Don't Give Me Your Life", joka nousi muun muassa Irlannissa ja Yhdistyneessä kuningaskunnassa listaykköseksi.
Neon City Rockers

Neon City Rockers on tamperelaisen Jann Wilde &amp; The Neon Comets -yhtyeen albumi. Albumi julkaistiin 2008 Hype Records -levy-yhtiön kautta.
Latvian naisten koripallomaajoukkue

Latvian naisten koripallomaajoukkue edustaa Latviaa kansainvälisissä naisten arvokilpailuissa. Sitä hallinnoi Latvian koripalloliitto, "Latvijas Basketbola Savienība".
Latvia on ollut kahdeksan kertaa mukana EM-kilpailuissa. Parhaimmillaan se on yltänyt neljänneksi vuonna 2007, jolloin se hävisi pronssiottelussa Valko-Venäjälle luvuin 63–72. Vuosina 2005 ja 2017 joukkue sijoittui kuudenneksi, kotikisoissaan 2009 seitsemänneksi, 2011 kahdeksanneksi ja 1999 yhdeksänneksi. Vuosina 2013 ja 2015 se jäi kymmenen parhaan ulkopuolelle.
Latvia pelasi ensimmäisen ja toistaiseksi ainoan kerran olympialaisissa Pekingin olympiaturnauksessa 2008 sijoittuen yhdeksänneksi. MM-kilpailuissa se oli mukana ensimmäisen kerran vuonna 2018 ja sijoittui 13:nneksi.
Yksitasoinen lentokone

Yksitasoinen lentokone eli yksitaso on lentokone, jossa on vain yksi siipi, toisin kuin kaksitasoissa ja kolmitasoissa. 1930-luvulta lähtien yksitasolentokone on ollut käytännössä lentokoneiden standardimuoto. Yksitasot jaetaan lisäksi ala-, keski- ja ylätasoisiin sen mukaan, missä kohdassa kantosiipi sijaitsee lentokoneen runkoon nähden.
Historia.
Ensimmäisenä yksitasona pidetään ranskalaisen Felix du Temple de la Croix’n vuonna 1874 rakentamaa "Monoplanea", joka onnistui nousemaan ilmaan mäkihyppyristä suorittamansa vauhdinoton jälkeen ja leijailemaan turvallisesti maahan. Samankaltaisia yrityksiä suorittivat myöhemmin monet muut yksityiset lentokoneenrakentajat ympäri Eurooppaa ja Yhdysvaltoja.
Ensimmäisen ohjatun, ilmaa raskaamman, moottorikäyttöisen koneen keksijöiksi on nostettu yhdysvaltalaiset Wrightin veljekset. Wrightien "Flyer" oli kuitenkin kaksitaso, kuten lähes kaikki lentokoneilmailun alkuaikojen menestyksekkäät konemallit. Yksitasojen arvostus kasvoi hetkellisesti, kun Louis Blériot ylitti Englannin kanaalin itse suunnittelemallaan yksitasolla 1909, ja Fokkerin yksitasoiset hävittäjät osoittaututuivat myös kelvollisiksi sotakoneiksi ensimmäisessä maailmansodassa.
Yksitasot olivat silti epäsuosiossa aina 1930-luvulle asti, koska lentokoneiden etupäässä puusta valmistettu runko ja siivet olivat kevyitä ja hauraita. Yksitasojen siivet tapasivat vääntyä lennon aiheuttamassa paineessa, mikä vaikeutti sivuttaisohjausta. Kaksitasoissa ei tällaista ongelmaa ollut, mikä takasi niiden valtakauden jatkumisen toistaiseksi.
Metallien käyttöön siirtymisen ja siipitekniikan parantumisen ansiosta kaksitasot joutuivat antamaan tietä yksitasoille. Toisessa maailmansodassa sotalentokoneet olivat jo muutamin poikkeuksin yksitasoisia.
Kaksitasoinen lentokone

Kaksitasoinen lentokone eli kaksitaso on lentokone, jossa on kaksi kantosiipeä päällekkäin, toisin kuin yksitasoissa ja kolmitasoissa. 
Ensimmäinen ilmaa raskaampi lentokone, yhdysvaltalaisten Wrightin veljesten "Flyer" oli kaksitasolentokone. 
Nykyään kaksitasolentokoneet ovat yksi- tai kaksipaikkaisia, mutta 1910-luvulta 1930-luvun alkuun paljon suurempia matkustaja- pommikoneita tehtiin kaksitasoisina. Kaksitasot olivat hallitseva lentokonemalli aina 1930-luvulle. Ensimmäisen maailmansodan lentokoneista lähes kaikki sotakoneet olivat kaksi- tai useampitasoisia.
Nykyään tyypillinen kaksitasokone on taitolentokone, jossa kaksi päällekkäistä siipeä merkitsee alhaista siipikuormitusta ja hyvää liikehtimiskykyä.
Nikon D1

Nikon D1 on Nikonin ensimmäinen digitaalinen järjestelmäkamera, joka on suunniteltu valokuvauksen ammattilaisille. D1 julkistettiin 15. kesäkuuta 1999. Sen ominaisuuksia ovat mm. 2,74 megapikselin CCD-kenno, sarjakuvaus 4,5 kuvaa sekunnissa ja se toimii kaikkien Nikon F-tyypin objektiivien kanssa. Kameran runko muistuttaa Nikonin ammattilaisfilmikameraa F5. Yhteistä on mm. painikkeiden ja muiden ohjainten sijoitus, joka mahdollistaa helpomman siirtymisen filmikamerasta digitaaliseen.
D1H ja D1X.
5. helmikuuta 2001 Nikon korvasi D1:n uusilla D1H- ja D1X-malleilla. D1X tarjosi parempaa tarkkuutta suurentamalla kennon resoluution 4 024 × 1 324 pikseliin (5,3 megapikseliin). Vastaavasti peräkkäisiä kuvia pystyi ottamaan enää 3 sekunnissa aina 21 kuvaan asti.
Nikon D1H keskittyi nopeuteen säilyttämällä kennon resoluution samana kuin D1:ssä, mutta nosti sarjakuvausnopeuden 5 kuvaan sekunnissa 40 kuvaan asti.
Columbianan piirikunta

Columbianan piirikunta on piirikunta Ohiossa, Yhdysvalloissa, joka on nimetty Kristoffer Kolumbuksen mukaan. Sen hallinnollinen keskus on Lisbon ja suurin kaupunki East Liverpool.
Maantiede.
Columbianan naapuripiirikuntia ovat Jefferson etelässä, Carroll lounaassa, Stark lännessä, Mahoning pohjoisessa, Pennsylvanian puolella Lawrence ja Beaver sekä Hancock Länsi-Virginiassa kaakossa.
Väestö.
Vuoden 2010 väestönlaskennan mukaan piirikunnassa oli 107 841 asukasta. Etniset ryhmät jakautuivat valkoisiin (95,7%), mustiin (2,1%), alkuperäisamerikkalaisiin (0,1%) ja aasialaisiin (0,2%).
Itsenäisyys (psykologia)

Itsenäisyys tarkoittaa kehityspsykologiassa riippumattomuutta toisten ihmisten huolenpidosta ja valmiutta päättää itse omista asioista. 
Itsenäisyyden kehitys pienellä lapsella.
Pienellä lapsella ensimmäiset askeleet, sanat ja viriävä oma tahto ovat avaimia matkalla itsenäisyyteen ja toisten yhteyteen, sosiaalistumiseen. Toisen vuoden aikana kielen ja muiden tietotaidollisten valmiuksien kehittyessä lapsen itsenäisyys lisääntyy ja riippuvuus vanhemmista vähenee. Vanhempien täytyy luoda perusta turvallisille rajoille, jolloin pikkulapsen on sallittava itsenäisyyden kehittymisen kannalta pitää kiinni vaatimuksistaan, milloin taas vanhemman sanaa on toteltava, koska lapsen on oman turvallisuutensa takia toimittava kuten vanhempi vaatii.
2K Games

2K Games on Take-Two Interactiven videopelien julkaisemiseen keskittynyt tytäryhtiö. Se perustettiin tammikuussa 2005, kun Take-Two osti pelitalo Visual Conceptsin ja sen omistaman Kush Gamesin Segalta. 2K Games omistaa useita pelistudioita, mutta julkaisee myös ulkopuolisten kehittämiä pelejä. 2K Gamesin pääkonttori sijaitsee Manhattanilla. 2K:n liikkeenkaappausstudio sijaitsee Petalumassa, Kaliforniassa.
2K Gamesin tunnetuimpia pelejä ovat olleet urheilupelit, jotka ovat kilpailleet Electronic Artsin kanssa urheilupelien markkinoilla.
Julkaisut.
2K Gamesin julkaisemat pelit. Listasta puuttuu 2K Sportsin julkaisemat urheilupelit.
Audi Q5

Audi Q5 on Audin vuodesta 2008 lähtien valmistama crossover-tyyppinen automalli, joka sijoittuu mallistossa pienemmän Q3:n ja suuremman Q7:n väliin.
Audi Q5 Typ 8R (2008–2017).
Ensimmäisen sukupolven Q5 esiteltiin Pekingin autonäyttelyssä keväällä 2008. Se perustuu Volkswagen Groupin MLB-pohjalevylle, jolle pohjautuvia muita malleja ovat myös esimerkiksi Audi A4 ja Porsche Macan.
Vuoden 2009 Euro NCAP -kolaritestistä Q5 sai tulokseksi täydet viisi tähteä. 
Vuonna 2012 uudistettiin ajovaloja, puskureita ja etusäleikköä. 
Malliston suorituskykyisimmäksi malliksi esiteltiin kesällä 2012 SQ5, jossa oli kaksoisturboahdettu 3,0-litrainen dieselmoottori teholtaan 313 hevosvoimaa. Voimansiirtona oli kahdeksanportainen "Tiptronic"-automaattivaihteisto ja neliveto. Seuraavana vuonna SQ5 tuli saataville myös 3,0-litraisella V6 TFSI -bensiinimoottorilla, jonka teho on 354 hevosvoimaa. 
Audi Q5 Typ FY (2016–).
Toisen sukupolven Q5 esiteltiin Pariisin autonäyttelyssä syksyllä 2016. Se perustuu MLB-pohjalevyn uudemmalle versiolle, kuten myös esimerkiksi Audi Q7, Porsche Cayenne ja Volkswagen Touareg. Mallia valmistetaan Meksikon Pueblassa, jonne Audi avasi tehtaansa lokakuussa 2016.
Vuoden 2017 Euro NCAP -kolaritestistä Q5 sai tulokseksi täydet viisi tähteä. 
Kesällä 2020 uudistettiin muun muassa sen etusäleikköä. Perään uutta ilmettä tuovat lisävarusteiset OLED-takavalot, joihin saa kolme erilaista kuviota. Kaikkien moottorien yhteyteen tuli kevythybriditekniikka. 
Pekingin autonäyttelyssä syyskuussa 2020 esiteltiin Q5 Sportback, jonka peräosa on muotoiltu viistommin. Kokonaispituudeltaan se on seitsemän millimetriä normaalia Q5:tä pidempi.
D-Day

D-Day on englanninkielisessä sotilassanastossa käytetty ilmaus tärkeän operaation alkupäivämäärästä; rinnakkaisilmaus on H-Hour jonkun asian alkamistunnista. 
Tunnetuin D-day on Normandian maihinnousun alkupäivä.
D-Day ja H-Hour-ilmauksia voidaan käyttää suhteellisen ajanlaskun pohjana, kun varsinaista tapahtumapäivää ei ole päätetty tai ei haluta vielä ilmoittaa. Silloin voidaan suunnitella muita tapahtumia, jotka pitää tehdä ”"D+2"” eli kaksi päivää alkupäivän jälkeen, tai ”"D-7"” eli viikkoa ennen alkupäivää.
Ilmausta on käytetty ainakin ensimmäisestä maailmansodasta alkaen.
Osmoosivoima

Osmoosivoima on uusiutuva energianlähde, jossa hyödynnetään meriveden ja makean veden välistä suolaisuuseroa. Osmoosivoimala perustuu puoliläpäisevään osmoosikalvoon, joka päästää läpi vettä, mutta pysäyttää meriveden suolaionit. Osmoosivoimalassa makea vesi kohtaa suolaisen veden osmoosikalvon läpi, jolloin vesimolekyylien kokonaisvirtaus suuntautuu kalvon makean veden puolelta suolaisen veden puolelle laimentaen suolaisen veden suolapitoisuutta. Kalvon avulla osmoosista saadaan talteen osmoosin synnyttämän paine-eron energia.
Sopiva alue osmoosivoimalalle on paikka, jossa joensuu kohtaa meren, jolloin makea jokivesi kohtaa suolaisen meriveden.
Statkraft Norjassa rakensi maailman ensimmäisen pilottiluonteisen osmoosivoimalaitoksen, joka käynnistyi vuonna 2009. Voimalan avajaisia vietettiin 24. marraskuuta 2009. Ensimmäinen täysikokoinen kaupallinen laitos voisi olla toiminnassa vuonna 2015.
Dynamite Headdy

Dynamite Headdy on Treasuren kehittämä tasohyppelypeli, joka on julkaistu vuonna Sega Game Gearille ja Sega Mega Drivelle. Pelin päähenkilö käyttää irrotettavaa päätään aseena monenlaisia vihollisiaan vastaan, ja voi myös kerätä uusia päitä, jotka antavat erilaisia taitoja.
Miekkailu kesäolympialaisissa 1896

Olympialaisissa 1896 kilpailtiin kolmessa miekkailulajissa, jotka olivat kaikki miehille. Lajit olivat floretti, ammattilaisten floretti ja säilä. Myös kalvassa piti kilpailla, mutta kyseinen turnaus peruttiin. Turnaukset miekkailtiin 7. huhtikuuta ja 9. huhtikuuta 1896 Ateenassa. Kisoihin osallistui 15 miekkailijaa neljästä maasta.
Ateenassa palkittiin vain kaksi parasta, voittajalle hopeaa ja toiseksi tulleelle pronssia. Alla kuitenkin tulokset perinteisessä muodossa.
Miekkailulajien mitalitaulukot.
Kansallisuudet.
Myös Itävallalla oli kilpailuissa mukana miekkailija, mutta hän jäi mitaleitta.
Pećin luostari

Pećin luostari on suuri ortodoksinen luostari Kosovossa, lähellä Pećin kaupunkia. Luostari on Pecin patriarkaatin keskus ja monien arkkipiispojen hautapaikka. Luostarin kirkot on rakennettu 1200- ja 1300-luvulla.
Luostari on UNESCOn maailmanperintökohde vuodesta 2006, ja se liittyy toiseen maailmanperintökohteeseen, Visoki Dečanin luostariin.
Muhammad ibn Abd al-Wahhab

Muhammad ibn Abd al-Wahhab (1703–1792) oli islamilainen uskonoppinut, jonka opetusten pohjalta kehittyi wahhabilainen suuntaus. Wahhabi kuului sunnalaisen islamin hanbali-koulukuntaan. Hän nojautui hanbali-koulukuntaan lukeutuneen keskiajalla Damaskoksessa vaikuttaneen uudistajan Ibn Taymiyyahin (k. 1328) oppeihin.
Elämä ja teokset.
Abd al-Wahhab oli kotoisin Najdista nykyisen Saudi-Arabian alueelta. Hän kävi koulunsa Medinassa ja asui sen jälkeen vuosia ulkomailla, opetti Basrassa ja Bagdadissa. Asuessaan Iranissa vuonna 1736 hän alkoi opettaa suufilaisuuden doktriineja vastaan. Palattuaan kotikaupunkiinsa hän kirjoitti teoksen "Kitāb al-tawḥīd" (“Kirja Jumalan ykseydestä”), joka on wahhabilaisen liikkeen perusteksti. Hän pyrki palauttamaan islamin alkujuurilleen, "puhtaaseen" muotoonsa. Hän kielsi pyhimykset ettei näistä tulisi epäjumalia ainoan jumalan rinnalle. Hän tuomitsi myös moskeijoiden koristelemisen ja jopa tupakanpolton.
Jälkimaine.
Wahhabilaisuudesta muodostui islamin puritaaninen suuntaus, joka sai hanbali-lakikoulukunnan uudelleen kukoistamaan ja pelasti sen sammumasta. Wahhabilaisuuden tärkein vaikutusalue on nykyisin Saudi-Arabia. Myös terroristiliike Isis perustaa oppinsa wahhabilaisuuteen.
Mäntän Valo

Mäntän Valo on mänttä-vilppulalainen urheiluseura, joka on perustettu vuonna 1904. Valolla on toimintaa jalkapallossa, lentopallossa, futsalissa, koripallossa, naisvoimistelussa, painissa sekä veteraaniurheilussa. Lentopallon miesten edustusjoukkue pelaa Suomen toiseksi korkeimmalla sarjatasolla, 1-sarjassa. Valolla oli aikoinaan toimintaa myös jääkiekossa, mutta jääkiekko yhdistettiin Mäntän Urheilijoiden kanssa, jolloin seuraksi tuli Mäntän Kiekko-Pojat. Myöhemmin KiePo yhdistyi Vilppulan Kiekon kanssa Koillis-Pirkan Kiekoksi.
Lentopallo.
Mäntän Valon miesten edustusjoukkue nousi lentopallon 1-sarjaan kauden 2005-2006 päätteeksi, kun se sijoittui toiseksi miesten 2-sarjassa. Kaudella 2006-2007 Valo Volley sijoittui 1-sarjassa toiseksi viimeiseksi, joten se joutui heti karsimaan paikastaan 1-sarjassa, mutta se kuitenkin onnistui pysymään sarjassa. Kaudella 2007-2008 Valon pelit paranivat hieman, mutta silloin tyytyminen oli sarjan yhdeksänteen paikkaan, jolla vältettiin karsinnat. Seuraavalla 2008-2009 kaudella Valon sijoitus oli sama yhdeksäs. Kaudella 2009-2010 Valon pelit menivät jälleen hieman vaikeammin ja joukkue jumiutui toiselle karsijan paikalle. Kesken karsintojen Lentopalloliitto ilmoitti, että karsintasarjan viimeisiä pelejä ei pelata, vaan joukkueet säilyttävät sarjapaikkansa automaattisesti. Näin Valo Volley myös jatkaa kaudella 2010-2011 miesten 1-sarjassa. Samalla sarjatasolla Valo jatkaa myös kaudella 2011–2012.
Jalkapallo.
Nelosessa pelannut Valo nousi kaudeksi 1993 Kolmoseen, mutta putosi kauden päätteeksi. Seura nousi Kolmoseen jälleen kaudeksi 1995, ja pysyi sarjassa seuraavan kauden, mutta putosi jälleen sarjaporrasta alaspäin kaudeksi 1997.
2000-luvulla Valo oli yleensä Nelosen keskikastissa sijoittuen parhaimmillaan viidenneksi. Vuoden 2006 jälkeen liitto yhdisti silloiset Etelä- ja Pohjois-lohkot Nelosen osalta ja näin Nelosesta tippui roppakaupalla joukkueita. Valo sijoittui lohkossaan yhdenneksitoista, joten Valokin sai tyytyä Vitosen vauhtiin. Ensimmäisenä kesänä 2007, Valo oli Vitosen kolmoslohkossa keskikastissa, sijoittuen lopulta seitsemänneksi. Vuodelle 2008 tuli parannusta, mutta nousu Neloseen jäi kuitenkin haaveeksi, sillä sijoitus oli lopulta kolmas. Kesällä 2009 häpeällinen taaperrus Vitosessa sai päätöksen. Mäntän Valo otti erittäin tasaisessa kolmoslohkossa voiton vain pisteen erolla toiseksi tulleeseen LaPro:on. Kausi huipentui viimeiseen sarjapeliin Tampereen Kauppiin, missä kohtasivat LaPro ja Valo. Valo taisteli tiukan 0-0 tasapelin ja varmisti näin paikkansa Vitosen nousikarsinta -turnaukseen. Siellä Valo kohtasi muiden lohkojen ykköset, eli Parolan Visan sekä Polla/2:sen. Valo voitti ensimmäisessä ottelussaan Polla/2:sen ja hävisi toisen ParVi:lle, mutta se riitti mänttäläisille varmistamaan paikan kesäksi 2010 Neloseen.
Futsal.
Futsalissa Mäntän Valo nousi Futsal-liigaan keväällä 2002. Joukkue voitti kaudella vain yhden ottelun, ja putosi Ykköseen. Kahden Ykkösessä pelatun kauden jälkeen seura putosi myös sieltä ja on myöhemmin päätynyt V-divisioonaan.
Tääkeli

Tääkeli (myös "Tääkkeli", , ) on kylä Leningradin alueen Hatsinan piirin Voiskovitsan kunnassa Venäjällä. Asukkaita kylässä on noin 150 henkeä.
Tääkeli mainitaan ensimmäisen kerran Novgorodin Vatjan viidenneksen verokirjassa vuonna 1499/1500 nimellä Djagilino (). Se oli tuolloin samannimisen Kaprion lääniin kuuluneen pogostan keskus. Kylä on saanut nimensä venäläisestä henkilönimestä, jonka taustalla on joko sana дягиль ”väinönputki” tai pohjoisvenäläinen adjektiivi дяглый ”vahva, työteliäs”.
Ruotsin vallattua Inkerin 1600-luvun alussa seudulle muutti suomalaisia uudisasukkaita, ja viimeistään 1640-luvulla perustettiin Tääkelin luterilainen seurakunta. Vuonna 1731 Tääkelin kirkko siirrettiin Spankkovan kylään, josta seurakunta sai uuden nimensä.
Peter von Köppenin mukaan kylässä asui ortodoksisia inkerikkoja ja luterilaisia inkerinsuomalaisia. Inkerin seurakuntaluettelossa kylä mainitaan suomalaisena.
Abd-al-Aziz Aal ash-Shaikh

Abd-al-Aziz ibn Abdullah Aal ash-Shaikh (; s. 1941) on islaminopettaja ja imaami, joka toimii Saudi-Arabian nykyisenä suurmuftina. Hän nousi asemaansa vuonna 1999 Abd-al-Aziz ibn Baazin seuraajana. 
Tuleva suurmufti syntyi Riadissa ja sokeutui nuorena. Hän on tuominnut arabimaailmassa suuren suosion saavuttaneet turkkilaiset saippuaoopperat.
Teppola

Teppola () on taajama ja maalaiskunta Leningradin alueen Lomonosovin piirissä Venäjällä. Se sijaitsee Pietarhovin eteläpuolella ja rajoittuu pohjoisessa Pietarin kaupungin alueeseen. Asukkaita on 2 700 henkeä (vuonna 1997).
Kuntaan kuuluvat lisäksi seuraavat asutuskeskukset: Kuusoja (Луизино, "Luizino"), Kylänpää (Сашино, "Sašino"), Luukkala tai Lukkala (Мишино, "Mišino"), Minino (Минино), Mustaoja (Владимирово, "Vladimirovo"), Myllysi (Марьино, "Marjino"), Porola (Костино, "Kostino"), Ristikylä (Ольгино, "Olgino") ja Teppois-Soikkina (Санино, "Sanino").
Venäjän keisarikunnan puitteissa Teppola kuului Pietarin kuvernementin Pietarhovin kihlakuntaan. Kylät muodostivat ennen Tyrön luterilaisen seurakunnan Papinkonnun puolen, joka mainitaan jo keskiajalla nimellä "Popova Gora" (Попова Гора). Myöhemmin suomalainen nimi muovautui venäläiseen muotoon "Babigon" (Бабигон). Asukkaat olivat luterilaisia inkerinsuomalaisia lukuun ottamatta Porolan kylää, jossa asui ortodoksisia inkeroisia.
Nikolai I:n aikana Papinkonnusta tuli osa Pietarhovin eteläistä maisemapuistoa (Луговой парк, "Lugovoi park"). Arkkitehti Andrei Stackenschneider suunnitteli 85 hehtaarin laajuiseen puistoon puutarhoja, lampia, huvimajoja, ortodoksikirkon sekä Papinkonnun mäelle Belvederin (Бельведер) palatsin, josta avautuu näkymä Suomenlahdelle ja Pietariin. Samalla seudun kylät järjestettiin uudelleen säännöllisen asemakaavan mukaan ja niille annettiin uudet venäläiset nimet enimmäkseen keisariperheen jäsenten mukaan.
Punakko

Punakko eli pohjanpunakko ("Bartsia alpina") on monivuotinen ruohokasvi, joka elää puoliloisena.
Ulkonäkö ja koko.
Punakon varret ovat 10–30 senttimetriä korkeita, väriltään vihreitä, mutta latvasta tumman sinipunaiset. Lehdet ovat vihreitä ja ne kasvavat toisiaan vastakkain ja ovat ruodittomia. Kukat sijaitsevat tukilehtien hangoissa ja ovat väriltään myös tumman sinipunaisia. Kukka on kaksineuvoinen. Punakon hedelmät ovat soikeita kotia ja siemenet ovat siipipalteisia. Suomessa punakko kukkii keskikesällä, kesä-heinäkuussa.
Levinneisyys.
Punakkoa kasvaa Euraasian alueella muun muassa Pohjois-Suomessa, Ruotsissa ja Saksassa. Pohjois-Amerikassa se kasvaa Grönlannissa ja Kanadassa. Kanadassa punakko kasvaa Québecin pohjoisosassa, Labradorissa ja Nunavutin saarilla. Kanadan arktisilla saarilla kasvi on kapea-alainen ja saarista Baffininsaarella se on harvinainen.
Elinympäristö.
Punakko kasvaa rannoilla, puronvarsilla, letoilla, kosteilla tunturiniityillä ja lehtokorvissa paljakan keskiosiin saakka.
Kasvi viihtyy kalkkipitoisessa kasvualustassa.
Culicomorpha

Culicomorpha (”hyttysmäiset”) on sääskiin kuuluva kaksisiipisten osalahko. Niitä pidetään eräinä alkeellisimmista kaksisiipisistä. Monien lajien toukat elävät vedessä.
Ryhmään kuuluvista lajeista monet imevät verta tai selkärangattomien ruumiinnestettä ja siihen kuuluvatkin mm. hyttyset ja mäkärät. Useimmat lajit aterioivat kukissa ainakin osittain. Veren imeminen ei esiinny systemaattisena piirteenä vaan on luultavammin kehittynyt ryhmässä itsenäisesti useita kertoja, mahdollisesti lisäravinnonlähteeksi meden oheen. Monet vertaimevät lajit ovat tärkeitä sairauksien vektoreita ja levittävät mm. malariaa, filariaasia ja jokisokeutta.
AOVA

Akavan opiskelijavaltuuskunta AOVA on Akavan sisäinen toimielin, joka toimii akavalaisten opiskelijoiden ja vastavalmistuneiden edustajana Akavan päätöksenteossa. AOVAn keskeisenä edunvalvollisina teemoina on korkeakouluopiskelijoiden ja vastavalmistuneiden työelämään liittyvät koulutus-, työvoima- ja sosiaalipoliittiset asiat, ja sen ensisijaisiin tehtäviin kuuluu tuoda opiskelijoiden ja vastavalmistuneiden näkökulmaa Akavan päätöksentekoon ja linjauksiin. Valtuuskunnan ja opiskelijaneuvoston puheenjohtajana toimi vuosina 2019 – 2020 Maria Jokinen, 2021 – 2022 Veera Nyfors ja 2023 Nicole Ojala.
Akavan opiskelijavaltuuskunta AOVA edustaa Akavan jäsenliittojen yli 100 000 opiskelijajäsentä, mikä tekee Akavasta Suomen johtavan opiskelijoiden työmarkkinajärjestön. Akavan opiskelijavaltuuskunnassa on edustus jokaisesta opiskelijatoimintaa harjoittavasta Akavan jäsenjärjestöstä. Valtuuskunnassa on yhteensä 40 varsinaista ja 26 varajäsentä, jotka opiskelijatoimintaa harjoittavat jäsenjärjestöt nimittävät edustamaan itseään. 
Valtuuskunta kokoontuu pääasiassa neljä kertaa vuodessa. Valtuuskunnan kokousten välillä AOVAn toimintaa ohjaa puheenjohtajan lisäksi työjaosto, ja operatiivisesta toiminnasta vastaa opiskelijaneuvosto yhdessä puheenjohtajan kanssa. AOVAlla on edustus kaikissa Akavan toimikunnissa, aluetoimikunnat mukaan lukien. Vuonna 2023 Akavan liittokokouksessa päätettiin sääntömuutoksen myötä antaa AOVAn puheenjohtajalle äänivaltainen paikka Akavan hallituksessa syysliittokokoukseta 2023 lähtien. Tätä ennen AOVAn puheenjohtajalla oli Akavan hallituksessa vain puhe- ja läsnäolo-oikeus.
Pierre-Antoine Cousteau

Pierre-Antoine Cousteau (18. maaliskuuta 1906 Saint-André-de-Cubzac, Ranska – 17. joulukuuta 1958 Pariisi, Ranska) oli ranskalainen äärioikeistolainen poleemikko ja toimittaja. Hän oli merentutkija Jacques-Yves Cousteaun veli.
Pierre-Antoine Cousteau jätti kommunismin 1930-luvulla ja ajautui enemmän kannattamaan antisemitismiä ja vastustamaan demokratiaa. Hän kirjoitti "Coup de Patte" - ja "Je suis partout" -lehtiin. Jälkimmäisessä hän oli lähellä Pierre Gaxottea, joka vakuutti Cousteaun fasismista. Cousteau matkusti Natsi-Saksaan vuonna 1936 natsimyönteisten Robert Brasillachin ja Georges Blondin kanssa sekä vuonna 1938 Espanjaan Brasillachin ja Maurice Bardèchen kanssa. Cousteau osallistui myös Nürnbergin puoluepäiville ja vaikuttui matkojensa aikana kansallissosialismista, vaikka myönsi, että siinä on myös puutteita.
Cousteau kutsuttiin takaisin Ranskan armeijaan vuonna 1939 ja hänet vangittiin seuraavana vuonna. Brasillach kuitenkin onnistui vapauttamaan Cousteaun, joka palasi Je suis partout -lehteen, jonka poliittiseksi johtajaksi hän nousi Brasillachin tilalle vuonna 1943. Sota-aikana hän vaikutti juutalaisten siirtämiseen keskitysleireille, toimittajana pariisilaisessa "Paris-Soir"-lehdessä sekä yleissihteerinä ranskalaisessa puolisotilaallisissa Milice-joukoissa.
Elokuussa 1944 Cousteau muutti Saksaan, Bad Mergentheimiin, jossa hän johti ranskalaista sanomalehteä ja radioasemaa. Saksasta hän pakeni Sveitsiin. Cousteau vangittiin Innsbruckissa ja tuomittiin kuolemaan marraskuussa 1946. Tuomio muutettiin kuitenkin elinkautiseen rangaistustyöhön. Hänet sai yleisen armahduksen vuonna 1954 ja hän alkoi toimittaa äärinationalistista "Rivarol"-lehteä sekä teki yhteistyötä Henry Costonin sanomalehtien kanssa.
Cousteau kuoli vuonna 1958 Pariisissa.
Zatelliitti

Zatelliitti on Kempeleen keskustaajamassa sijaitseva vielä osittain rakenteilla oleva yritysalue. Alue sijaitsee valtatie 4:n ja Kauppakeskus Zeppelinin läheisyydessä. 
Vuonna 2018 alueelle rakennettin eritasoliittymä valtatie 4:ltä. Kokonaisuudessa rakennettiin rampit moottoritielle, neljä siltaa ja kiertoliittymät Zatelliitintien ja Kokkokankaantien liittymiin. Lisäksi rakennettiin paikallisliikenteen bussipysäkit sekä poikittainen jalankulun ja pyöräilyn väylä. Alueelle on myös kulku seututieltä 847 sekä Ketolanperäntieltä. 
Alueella toimivia yrityksiä ovat muun muassa Lehto Group ja Hankkija. Zatelliitin alueelle suunniteltiin aikaisemmin uutta Prisma-kauppaketjun myymälää, joka olisi siirtynyt Kauppakeskus Zeppelinin tiloista, mutta Osuuskauppa Arina luopui myöhemmin hankkeesta. 
Helmikuussa 2023 ilmoitettiin, että Suomen vanhin kiertävä huvipuisto Suomen Tivoli sijoitetaan Oulun seudulla kesällä 2023 Zatelliitin yritysalueelle, ja suunnitelmissa on, että tivoli pysähtyisi kiertueellaan Kempeleessä tulevinakin vuosina. Tulevaisuudessa tivoioalue siirtyisi vielä rakenteilla olevalle Zeniitin matkailualueelle. Aikaisempina vuosina Suomen Tivoli Oulun seudulla olleessaan toimi useimpina vuosina Hietasaaressa.
Vesitatar

Vesitatar ("Persicaria amphibia", syn. "Polygonum amphibium") on monivuotinen, tuoreiden niittyjen, lettojen ja savipohjaisten vesistöjen kasvi.
Ulkonäkö ja koko.
Maa- ja vesikasveina kasvavat vesitattaret eroavat toisistaan, jopa niin paljon että saattaisi luulla niiden olevan eri lajeja, maalla kasvaessaan se kasvaa 20–80 cm korkeaksi, maakasvi ei yleensä kuki. Vedessä se kasvaa jopa yli 2 metriä pitkäksi. Lehdet kierteisesti varrella. Maalla sen lehdet ovat lyhytruotisia, lapa tavallisesti 8–15 cm pitkä, puikea, pyöreä- tai suippotyvinen ja lyhytkarvainen. Vedessä kasvaessaan sen lehdet ovat pitkäruotisia, lapa kelluva, 10–15 cm pitkä, kapean pitkulaisen puikea, pyöreä- tai herttatyvinen, kalju. Kukkii heinä-elokuussa, mutta maalla kasvaessaan on yleensä kukaton. Sen kukinto on tiheä vaaleanpunertavakukkainen tähkä, joka on 2–5 cm pitkä. Kukat ovat pieninä viuhkoina, pieniä, kaksineuvoisia ja kellomaisia, noin 3,5 mm pitkiä. Kehässä 5 tyveltä puoleenväliin asti yhdistynyttä vaaleanpunaista–punaista liuskaa. Emi muodostuu kahdesta yhteenkasvaneesta lehdestä. Tyveltä noin puoleenväliin yhdistyneitä vartaloita 2. Heteitä on yleensä 5. Hedelmä on musta tai ruskea, kiiltävä, litteähkö, n. 3 mm pitkä, pähkylä.
Levinneisyys.
Vesitatarta tavataan Pohjoismaiden eteläosissa, Keski-Euroopassa ja Venäjällä samoilla leveysasteilla. Pohjois-Amerikassa on oma alalajinsa. Suomessa sitä tavataan yleisesti Etelä- ja Keski-Suomessa, mutta se on harvinainen Ahvenanmaalla, Pohjanmaalla ja Pohjois-Suomessa.
Elinympäristö.
Vesitatar kasvaa vedessä ja maalla, järvissä, joissa, vähäsuolaisessa murtovedessä sekä maalla rannoilla, pelloilla, niityillä, pientareilla ja joutomailla.
Reinhard Fabisch

Reinhard Fabisch (19. elokuuta 1950 − 12. heinäkuuta 2008) oli saksalainen jalkapalloilija ja jalkapallovalmentaja. 
Fabisch edusti vuodet 1969−1971 Borussia Dortmundia pelaamatta yhtään virallista ottelua. Pelaajauransa jälkeen Fabisch valmensi Beninin, Kenian ja Zimbabwen maajoukkueita. Vuodet 2005−2007 hän toimi seurajoukkuevalmentajana Qatarissa ja Yhdistyneissä arabiemiirikunnissa.
Fabischin viimeiseksi saavutukseksi jäi Beninin luotsaaminen Afrikan mestaruuskisojen lohkovaiheeseen tammikuussa 2008. Hän kuoli syöpään 12. heinäkuuta 2008 Münsterissä.